A hatodik kerületi polgármester plakátjai már augusztus 20-án az utcákon voltak.

Kerpel-Fronius Gábort, a Momentum politikusát „gyülekezési joggal való visszaélés miatt” szabálysértési eljárás alá vonta és péntekre beidézte a II. kerületi rendőrkapitányság.

A párt csütörtöki közleménye szerint a rendőrségi idézés nem részletezi az idézés és az eljárás indokát, de Kerpel-Fronius ellen valószínűleg azért indult szabálysértési eljárás, mert július végén a VI. kerületi polgármester, Hassay Zsófia kétszázmillió forintba kerülő budai villája előtt sajtótájékoztatót tartott a párbeszédes Temesvári Szilviával közösen – őt szintén beidézte a rendőrség.

A sajtótájékoztatón az ellenzéki politikusok arról beszéltek: a kerületi vagyonnyilatkozat-vizsgáló bizottság összehívását kezdeményezik, hogy kiderüljön, miből vásárolta magának a házat a fideszes polgármester. Hassay 2014-es vagyonnyilatkozata szerint ugyanis akkor még csak egy 65 négyzetméteres lakása volt, két évvel később viszont budai villát vásárolt – miközben ezalatt bevallott bevételei alapján legfeljebb 4,8 millió forintot takaríthatott volna meg.

A rendőrség eljárását a Momentum „egyértelműen jogellenes”-nek tartja. A párt szerint ugyanis az alapvető jogok biztosa már több mint tíz évvel ezelőtt megállapította (a pdf-dokumentum 42., illetve 90 oldalán érdemes böngészni),

törvénysértő, ha egy sajtótájékoztató miatt gyülekezési joggal való visszaélés miatt szabálysértési eljárás indul.

Az új gyülekezési törvény is megerősítette, hogy a közügyben tartott sajtótájékoztató nem minősül gyülekezésnek.

Frissítés: Egy magánszemély jelentette fel az ellenzéki politikusokat

Csütörtök délután a rendőrség kérdésünkre annyit elárult, hogy "egy magánszemély tett feljelentést", ezért a rendőrség a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 189.§ (3a) bekezdés d) pontja alapján eljárást indított. Egyébként a hivatkozott jogszabály szerint

szabálysértést követ el, aki a gyűlést szervezőként vagy vezetőként - a spontán gyűlés esetét kivéve - bejelentés nélkül tartja meg,

Azaz a rendőrség elfogadta azt az érvelést, miszerint a helyszíni sajtótájékoztató egy "gyűlés".